作者:駱賓王
標題:詠懷
內容:少年識事淺，不知交道難。一言芬若桂，四海臭如蘭。寶劍思存楚，金錘許報韓。虛心徒有託，循跡諒無端。太息關山險，籲嗟歲月闌。忘機殊會俗，守拙異懷安。阮籍空長嘯，劉琨獨未歡。十步庭芳斂，三秋隴月團。槐疏非盡意，松晚夜淩寒。悲調弦中急，窮愁醉裡寬。莫將流水引，空向俗人彈。